Folketing
2001-12-06

Jeg synes, det har været meget spændende at opleve hr. Jens Rohde som ny ordfører, men jeg synes, det var en god lejlighed bare for en ordens skyld her ved starten af den nye regerings arbejde at få Venstres ordfører til at bekræfte, når der nu bliver lagt op til samarbejde, at regeringen vedstår de aftaler, de forlig, den har med andre partier i Folketinget. Jeg tænker på satsreguleringsforliget, folkeskolen, forsvaret, politiet, telepolitikken, vandmiljøet, elreformen. Og jeg tænker ganske særligt på den aktive arbejdsmarkedspolitik, som den tidligere regering sammen med Venstre og De Konservative har lavet aftaler om i november 1998, i november 1999, i oktober 2000, hvor der er klare regler for, hvornår man skal aktivere folk, og hvor regeringen har lagt op til en nedskæring til det halve af aktiviteten. Det mener jeg er i ganske klar modstrid med de aftaler, vi har indgået. Og derfor vil jeg bare gerne have hr. Jens Rohde herop for at bekræfte, at regeringen selvfølgelig overholder indgåede forlig.